《登台为赤霞赵使君赋》
清代·宿凤翀

把酒临高台，雨霁秋初爽。席地坐莓苔，歌啸复偃仰。

凉风西北来，泠泠疏竹响。缥缈烟霞思，悠悠濠濮想。

日入千山暗，四野气漭沆。稍焉林岫明，月出东岭上。

长辞九州牧，愿作五湖长。矫矫野鹤姿，宁甘罥世网。

松径夜虚寥，幽人独还往。醉里欲眠时，山童拂罗幌。

作者简介：宿凤翀，字翼之，号汶篁，掖县人。诸生。有《松石馆诗》。